Danmark har Europas stærkeste ladenetværk

Danmark har overhalet både Norge, Sverige og Holland og kan nu kalde sig europamester i offentlig ladeinfrastruktur. Det viser en ny rapport fra International Council on Clean Transportation, ICCT. Ved udgangen af juni 2026 havde Danmark omkring 46.000 offentlige AC-ladepunkter og godt 10.000 hurtig- og lynladepunkter med jævnstrøm.

På blot ét år er antallet af danske DC-ladepunkter steget med 35 procent, mens antallet af langsommere AC-punkter er vokset med 21 procent.

Danmark lægger afstand til resten af Europa

ICCT sammenligner landene ved at omregne alle ladepunkter til såkaldte 22 kW-ækvivalenter. På den måde tæller en kraftig lynlader mere end en langsom destinationslader. Målt på den måde har Danmark omkring 47 offentlige 22 kW-ækvivalente ladepunkter for hver 1.000 person- og varebiler på vejene.

Norge følger efter med 41, mens Sverige ligger på 32. Det europæiske gennemsnit er blot 9,8.

Danmark har altså næsten fem gange så meget offentlig ladekapacitet som det europæiske gennemsnit, når der tages højde for størrelsen på den samlede bilpark. Det passer godt sammen med udviklingen i det danske bilsalg. I første halvår af 2026 var 80 procent af alle nye biler i Danmark fuldt elektriske. Kun Norge lå højere med en elbilandel på 98 procent.

Statistikken fortæller ikke hele historien

Men selv om Danmark ser suverænt ud i regnearket, betyder det ikke nødvendigvis, at danske elbilister har Europas bedste ladeoplevelse. ICCT’s opgørelse fortæller eksempelvis ikke:

hvor ofte ladestanderne er ude af drift

om de står de steder, hvor bilisterne har brug for dem

hvor ofte der er kø

hvad det koster at lade

eller om laderen i praksis leverer den annoncerede effekt

En stor lynladestation langs motorvejen kan derfor få Danmark til at se stærkt ud i statistikken, selv om elbilister i mindre byer eller boligområder fortsat kan opleve mangel på ladepunkter.

Samtidig tæller undersøgelsen ladeeffekt frem for blot antallet af fysiske stik. Danmark har med andre ord ikke nødvendigvis flest ladere, men meget høj samlet offentlig ladekapacitet i forhold til landets bilpark.

Slut med rækkeviddeangsten?

Tallene gør det dog stadig svært at fastholde, at Danmark generelt mangler offentlig ladeinfrastruktur. Netværket vokser hurtigere end bilparken, og særligt antallet af hurtige DC-ladere stiger markant. For langt de fleste danske bilister er spørgsmålet derfor ikke længere, om der findes en lader, men snarere om den er ledig, virker og har en rimelig pris.

Danmark har muligvis Europas stærkeste ladenetværk. Nu mangler vi bare en statistik, der viser, om det også er Europas bedste at bruge.

Danmark har Europas stærkeste ladenetværk